সারদা কেলেঙ্কারিতে এবার সিবিআই রাডারে মুকুল রায়। তৃণমূলের সর্বভারতীয় সাধারণ সম্পাদককে গতকাল নোটিশ পাঠায় কেন্দ্রীয় গোয়েন্দা সংস্থা। চলতি সপ্তাহের মধ্যেই মুকুল রায়কে হাজিরার নির্দেশ দেওয়া হয়েছে। জানত সবাই। কিন্তু, কবে, তানিয়ে জল্পনা ছিল তুঙ্গে। সব জল্পনার অবসান হল সোমবার। সিবিআইয়ের নোটিস পৌছল মুকুল রায়ের মেলে।   বিবেকানন্দ জন্মদিন পালনে তখন ব্যস্ত তৃণমূল শিবির। এসময়েই নেতারা জানতে পারেন  সৃঞ্জয় বসু,রজত মজুমদার, মদন মিত্রের পর এবার সিবিআই তলব করেছে মুকুল রায়কে।চলতি সপ্তাহের মধ্যেই হাজিরার নির্দেশ দেওয়া হয়েছে। সিবিআইয়ের তদন্তে বার বার উঠে এসেছে মুকুল রায়ের নাম। সুদীপ্ত সেনের গাড়ি চালকের  অভিযোগ ছিল, সারদা কর্তা গা ঢাকা দেওয়ার আগে শেষ বৈঠক করেছিলেন মুকুল রায়ের সঙ্গে। কলম পত্রিকা কেনাবেচা থেকে শুরু করে সারদা ঘিরে নানা কর্মকাণ্ডে বার বার উঠেছে মুকুল রায়ের কথা। এমনকি,ফেরার অবস্থাতেও সুদীপ্ত সেন একাধিকবার মুকুল রায়ের সঙ্গে কথা বলেছেন বলেও গুরুতর অভিযোগ উঠেছে। অর্থ সংক্রান্ত অভিযোগ তো আছেই। মুকুল ধাক্কায় তৃণমূল নেতারা মুখে কুলুপ আঁটলেও, জল্পনা কিন্তু বেড়েই চলেছে। কবে যাবেন? কী বলবেন? কী তথ্য আছে তাঁর কাছে? যেসব অভিযোগ উঠছে সামলাবেন কী করে? রীতিমতো প্রশ্ন ঝড়।